Kínai mamutfenyő

A kínai mamutfenyő (Metasequoia glyptostroboides) a ciprusfélék családjába tartozó Metasequoia nemzetség egyetlen recens faja. További magyar nevei: ősmamutfenyő, kínai ősfenyő, szecsuani mamutfenyő A nemzetséghez további 4, mára fosszilis faj tartozott.

A nemzetség felfedezésének története rendhagyó, ugyanis először kövület formájában talált rá egy Shigeru Miki nevű botanikus 1941-ben honsúi (Japán) fiatalabb harmadkori rétegben. A lelet levelei a Taxodiumra, a közelben megtalált tobozok pedig a Sequoiára hasonlítottak, ezért Miki a mocsárciprusfélék (Taxodiaceae) új nemzetségeként írta le a leletet 1941-ben, annak ellenére, hogy tobozokat viselő leveles hajtásokat nem talált. Ugyanebben az évben talált rá T. Kan, a nanjingi egyetem munkatársa Közép-Kínában, Whan-hsien városától délre, a Jangce partján arra az új tűlevelű fajra, melyet 1948-ban Metasequoia glyptostroboidesnek neveztek el.

Akár a páfrányfenyő (Ginkgo biloba), igazi élő (növényi) kövület: maradványai Észak-Amerikából és Európából (Lengyelország, Bulgária) is előkerültek.

Elterjedése, élőhelye 

Csak Dél- és Közép-Kínában honos Szecsuan és Hubei határán. Félreeső csoportjai találhatóak Hunan tartomány északkeleti részén. Legnagyobb, 6000 fát számláló erdejét az 1949-es forradalom után kivágták. 1980 óta a faj védett, kivágása tilos. A Kínán kívül élő példányok nagy része egyetlen fától származik; ennek magvait1947-ben küldték szét Kínából a világ minden tájára.

Ültetett példányai megtalálhatók számos botanikus kertben és parkban, parkerdőben, egyebek közt hazánkban is. Magyarország éghajlatát kimondottan kedveli: gyorsan nő és szép koronát fejleszt.

Megjelenése 

A mocsárciprusra emlékeztető külsejű, eredeti termőhelyén 30–35 méter magasra növő, lombhullató fa. Törzse alul kiszélesedik. Koronája kúp alakú, ágai átellenesen ágaznak el.

Élénk világoszöld tűlevelei a hosszúhajtásokon szórtan állnak, a törpehajtásokon (ezek olyan, rövid szártagú hajtások, amelyeken a nóduszok egymáshoz nagyon közel helyezkednek el) pedig fésűsen, azaz két, átellenes sorban. Legfőbb jellegzetessége, hogy éppen így, átellenesen helyezkednek el rügyei és maguk a törpehajtások is.

Gömbölyded toboza zöld, 3–4 cm átmérőjű, pikkelyei pajzs alakúak.

Életmódja, termőhelye 

Szárazföldi éghajlaton is megél, de leginkább a jó morzsalékos, üde talajt és a párás levegőt kedveli. Télálló. Törpehajtásai ősszel a rajtuk levő tűlevelekkel együtt rozsdabarnára színeződnek, majd egészben hullanak le.

Felhasználása, kertészeti változatai 

Gyorsan növő, ideális kerti fenyőféle.

Ismertebb fajták:
 Metasequoia glyptostroboides ’Emerald Feathers’
 Metasequoia glyptostroboides ’Fastigiata’
 Metasequoia glyptostroboides ’Green Mantle’
 Metasequoia glyptostroboides ’Moerheim’
 Metasequoia glyptostroboides ’National’
 Metasequoia glyptostroboides ’Sheridan Spire’
 Metasequoia glyptostroboides ’Vada’
 Metasequoia glyptostroboides ’Waasland’

Jegyzetek

Források 

ARKive - Metasequoia glyptostroboides (angol)
Örökzöld fák

További információk 
dawnredwood.org 
Ralph E. Taggart, Professor - Michigan State University 
University Botanic Garden 
Redwood World - Giant Redwoods 
Czáka Sarolta, Rácz István: Fenyők és örökzöldek, p. 45. Szépia Könyvkiadó. 
Metasequoia glyptostroboides Hu & W.C.Cheng Plants of the World Online

Ciprusfélék
Növényfajok
A Hell Creek élővilága
Fák